b'\n_START_ARTICLE_\nPontianus\n_START_PARAGRAPH_\nPontianus oli paavst 230\xe2\x80\x93235. Ta oli 18. paavst. "Liber Pontificalis" paigutab tema ametiaja Anteruse j\xc3\xa4rele, peab tema ametiaja alguseks aastat 233 ja annab ametiaja pikkuseks 5 aastat, 2 kuud ja 2 p\xc3\xa4eva._NEWLINE_Pontianus s\xc3\xbcndis "Liber Pontificalise" j\xc3\xa4rgi Roomas ja oli Calpurniuse poeg._NEWLINE_Pontianus sai Rooma piiskopiks (paavstiks) 21. juulil 230. Tema ajal j\xc3\xa4tkus skisma Hippolytusega. Kuigi selle kohta puuduvad andmed, pidi Pontianus juhatama Rooma sinodit, millel arutati Origenese hukkam\xc3\xb5istmist._NEWLINE_Pontianusele on omistatud kaks kirja, kuid nende autorsus on vaieldav ja need koostati arvatavasti tunduvalt hilisemal ajal. Ta olevat \xc3\xb5hutanud kirikus psalmide laulmist, surmaeelse patutunnistuse andmist ja tervituse "Jumal olgu teiega" (Dominus vobiscum) kasutamist._NEWLINE_Ta ordineeris 6 presb\xc3\xbcterit, 5 diakonit ja 6 piiskoppi._NEWLINE_M\xc3\xa4rtsis 235 sai Rooma keisriks Maximinus Traaklane, kes alustas peatselt kristlaste tagakiusamist. Pontianus ja Hippolytus olid esimeste vangistatute seas ja nad pagendati Sardiinia kaevandustesse sunnit\xc3\xb6\xc3\xb6le. Asumisel leppisid Pontianus ja Hippolytus \xc3\xbcksteisega, l\xc3\xb5petades 18 aastat kestnud kirikul\xc3\xb5he._NEWLINE_Pontianus oli esimene paavst, kes loobus ametist. "Liberiuse kataloogi" andmetel tegi ta seda 28. septembril 235 ja suri veidi hiljem (v\xc3\xb5ib-olla novembris) Tavolara saarel viletsates tingimustes v\xc3\xb5i peksti keppidega surnuks. See on esimene kuup\xc3\xa4ev paavstluses, mida peetakse ajalooliselt autentseks. Fabianus lasi tema surnukeha tuua Rooma, kus see viidi 13. augustil 236 v\xc3\xb5i 237 San Callisto katakombides asuvasse paavstide kr\xc3\xbcpti._NEWLINE_Pontianusele p\xc3\xbchendatud kirikud asuvad Sardiinias Carbonias, Spoletos, Luccas ja Argentinas La Platas._NEWLINE_Pontianust austatakse katoliku kirikus ja \xc3\xb5igeusu kirikus m\xc3\xa4rtri ja p\xc3\xbchakuna. Tema m\xc3\xa4lestusp\xc3\xa4ev oli 19. novembril, kuid praegu t\xc3\xa4histatakse seda koos Hippolytuse m\xc3\xa4lestusp\xc3\xa4evaga 13. augustil.'